**3η ΕΠΙΣΤΟΛΗ ΠΡΟΣ ΓΟΝΕΙΣ**

 **10-4-2020**

*Αγαπητοί μας γονείς,*

*Θα θέλαμε να σας ενημερώσουμε ότι κατά τη διάρκεια του Πάσχα επιθυμούμε να ασχοληθείτε με τα παιδιά, διαβάζοντας μαζί τους την ιστορία που έχουμε αναρτήσει, καθώς και με τις συνοδευτικές δραστηριότητες. Η ιστορία αυτή αποτελεί το βασικό κορμό του εκπαιδευτικού μας προγράμματος, με τίτλο «Το Κόκκινο φόρεμα της Σαβέλ» .*

*Το διήγημα «Το κόκκινο Φόρεμα της Σαβέλ», της Μαρίνας Μιχαηλίδου-Καδή (εκδ. Πάργα, 2014) με ένα λιτό, αλλά μεστό σε νοήματα λόγο αποτελεί μια ιστορία που σχετίζεται με τη ζωή της βασικής πρωταγωνίστριάς του και την οποία (ζωή της) εμείς γνωρίζουμε καθώς αυτή εκτυλίσσεται μέσα από τον αρμονικό συνδυασμό της λεκτικής και οπτικής αφήγησης.*

*Το αφήγημα «Το κόκκινο φόρεμα της Σαβέλ» επιλέχθηκε, γιατί είναι ένα καθαρά ένα αφηγηματικό κείμενο. Σε κάποιο χρόνο και χώρο (που όμως δεν προσδιορίζονται με σαφήνεια) εκθέτονται πράξεις και γεγονότα ως μια σειρά συμβάντων.*

*Στην ιστορία υπάρχει λοιπόν, διαδοχή γεγονότων, τα οποία παρουσιάζουν συγκεκριμένη χρονική ακολουθία. Η διαδοχή των γεγονότων είναι δυναμική και μοιάζει αληθοφανής ειδικά στις μέρες μας, (που ακούμε καθημερινά θέματα κοινωνικού προβληματισμού εξαιτίας μεταναστευτικών ροών από εμπόλεμες κυρίως ζώνες).*

*Το αφήγημα μέσα από τον αλληγορικό χαρακτήρα του μικρού κοριτσιού και τη συμπεριφορά του εκπροσωπεί αφηρημένες ιδέες(ειρήνη, πόλεμος, ασφάλεια, ισότητα) και ιστορικές ή κοινωνικές καταστάσεις (μετανάστευση, ανεργία), φανερώνοντας αλήθειες της ζωής με τρόπο καλύτερο και από την πραγματικότητα.*

*Ως εκ τούτου, η ιστορία της Σαβέλ -ο κεντρικός ήρωας του αφηγήματος, του οποίου η δράση σχετίζεται άμεσα με ολόκληρο το αφήγημα και κινεί και διαμορφώνει ολόκληρη την πλοκή μπορεί να εξυπηρετήσει πολλαπλούς σκοπούς και στόχους, όπως: γνωστικούς, παιδαγωγικούς, αφηγηματικούς ή μεταγνωστικούς.*

*Υπό το πρίσμα των παραπάνω ευελπιστούμε ότι η ενασχόληση με το συγκεκριμένο διήγημα θα ευχαριστήσει τους μικρούς και μεγάλους αναγνώστες, ενώ στη συνέχεια θα το απολαύσουμε σε συνδυασμό με άλλες δράσεις που θα πραγματοποιήσουμε μετά τις διακοπές του Πάσχα.*

*Σας ευχόμαστε* **ΚΑΛΟ ΠΑΣΧΑ !!!**

 *Οι δασκάλες:*

 *Μαρία Μαραγκού*

 *Ανδρεάνα Χρέλια*

